思二亭送光祿謝寺丞歸滁陽  其一
作者：歐陽修
朝代：宋

paragraphs: 吾嘗思醉翁，醉翁名自我。
山林本我性，章服偶包裹。
君恩未知報，進退奚爲可。
自非因讒逐，决去焉能果。
前時永陽謫，誰與脫韁鎖。
山氣無四時，幽花常婀娜。
石泉咽然鳴，野艷笑而傞。
賓歡正諠譁，翁醉已岌峩。
我樂世所悲，眾馳予坎軻。
惟茲三二子，嗜好其同頗。
因歸謝巖石，爲我刻其左。